“ดาวโจนส์” ร่วงกว่า 100 จุด กังวลเฟดเร่งขึ้นดอกเบี้ย หลังจ้างงานแกร่ง
“ดาวโจนส์” ร่วงกว่า 100 จุด กังวลเฟดเร่งขึ้นดอกเบี้ย หลังตัวเลขจ้างงานสหรัฐแกร่ง โดย ณ เวลา 21.08 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,207.00 จุด ลบ 160.00 จุด หรือ 0.51%
“ดาวโจนส์” ร่วงกว่า 100 จุด กังวลเฟดเร่งขึ้นดอกเบี้ย หลังตัวเลขจ้างงานแกร่ง โดย ณ เวลา 21.08 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,207.00 จุด ลบ 160.00 จุด หรือ 0.51%
8 ก.ค. 2565

ผู้สื่อข่าวรายงานว่า ดัชนีดาวโจนส์ปรับตัวลงในวันนี้(8 ก.ค.65) หลังการเปิดเผยตัวเลขการจ้างงานนอกภาคเกษตรที่พุ่งขึ้นเกินคาด ซึ่งจะเป็นปัจจัยสนับสนุนการเร่งปรับขึ้นอัตราดอกเบี้ยของธนาคารกลางสหรัฐ (เฟด) โดย ณ เวลา 21.08 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,207.00 จุด ลบ 160.00 จุด หรือ 0.51%
ด้านกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรพุ่งขึ้น 372,000 ตำแหน่งในเดือนมิ.ย. สูงกว่าที่นักวิเคราะห์คาดการณ์ที่ระดับ 250,000 ตำแหน่ง ส่วนอัตราการว่างงานทรงตัวที่ระดับ 3.6% สอดคล้องกับตัวเลขคาดการณ์ของนักวิเคราะห์
นอกจากนี้ ตลาดหุ้นวอลล์สตรีทยังถูกกดดันจากการดีดตัวขึ้นของอัตราผลตอบแทนพันธบัตรรัฐบาลสหรัฐ ขานรับตัวเลขการจ้างงานนอกภาคเกษตรในวันนี้
ทางด้านเฟดสาขาแอตแลนตา เปิดเผยวานนี้ว่า แบบจำลองคาดการณ์ GDPNow ล่าสุดแสดงให้เห็นว่า เศรษฐกิจสหรัฐหดตัว 1.9% ในไตรมาส 2/65 จากเดิมที่บ่งชี้ว่ามีแนวโน้มหดตัว 2.1%
ส่วนตัวเลขคาดการณ์ GDPNow บ่งชี้ว่า เศรษฐกิจสหรัฐหดตัวในไตรมาส 2 รุนแรงกว่าไตรมาส 1 ซึ่งหดตัว 1.6% และแสดงว่าสหรัฐเข้าเกณฑ์นิยามของการเกิดภาวะเศรษฐกิจถดถอย เนื่องจากเศรษฐกิจหดตัว 2 ไตรมาสติดต่อกัน ขณะที่กระทรวงพาณิชย์สหรัฐจะเปิดเผยตัวเลขประมาณการครั้งที่ 1 สำหรับผลิตภัณฑ์มวลรวมภายในประเทศ (GDP) ประจำไตรมาส 2 ในวันที่ 28 ก.ค. ซึ่งจะเป็นการยืนยันว่าเศรษฐกิจสหรัฐเข้าสู่ภาวะถดถอยหรือไม่
ด้านเฟดสาขาแอตแลนตาจะรายงานตัวเลขคาดการณ์ GDPNow ครั้งใหม่ในวันนี้ หลังการเปิดเผยตัวเลขจ้างงานนอกภาคเกษตร ซึ่งเป็นข้อมูลเศรษฐกิจที่มีความสำคัญต่อเฟด
นอกจากนี้ นักลงทุนจับตาการเปิดเผยผลประกอบการของบริษัทจดทะเบียนในสัปดาห์หน้า โดยเริ่มจากธนาคารขนาดใหญ่ของสหรัฐซึ่งจะรายงานผลประกอบการประจำไตรมาส 2 ในวันที่ 14-15 ก.ค.